L-UE qed tadatta ċerti regoli għal setturi tat-trasport differenti biex tgħin lill-kumpaniji u lill-awtoritajiet ikampaw fiċ-ċirkostanzi straordinarji li ħolqot il-kriżi tal-coronavirus. Illum, il-Kunsill adotta miżuri temporanji li jippermettu li tiġi estiża l-validità ta' ċerti ċertifikati u liċenzji fit-trasport bit-triq, bil-ferrovija u fuq l-ilma, u li jirrilassaw ir-regoli dwar ħlas minn bastimenti għall-użu tal-infrastrutturi tal-portijiet. Il-possibbiltà li tiġi estiża l-validità tal-liċenzji u taċ-ċertifikati ser tipprovdi l-flessibbiltà u ċ-ċertezza legali meħtieġa biex jinżammu l-katini tal-provvista tagħna u tiġi żgurata mobbiltà kontinwa bit-triq, bil-ferrovija, bil-baħar u fuq passaġġi tal-ilma interni, filwaqt li jitħarsu s-sikurezza u s-sigurtà. Il-possibbiltà li jitneħħew it-tariffi tal-infrastruttura tal-portijiet ser tgħin biex jittaffa l-impatt negattiv serju tal-kriżi fuq is-settur tat-trasport marittimu. Oleg Butković, Ministru għall-Baħar, it-Trasport u l-Infrastruttura tal-Kroazja, President tal-Kunsill regolament li jippermetti l-estensjoni tal-validità taċ-ċertifikati u l-liċenzji ser jappoġġa lil dawk l-operaturi tat-trasport, individwi u amministrazzjonijiet nazzjonali li, minħabba r-restrizzjonijiet marbutin mal-coronavirus, qed ikollhom diffikultajiet biex jissodisfaw ċerti formalitajiet amministrattivi qabel ma jagħlqu ċerti skadenzi rilevanti. Dan japplika, pereżempju, għal-liċenzji tas-sewqan, il-kontrolli tekniċi tal-vetturi bil-mutur u ċ-ċertifikati ta' kaptani tad-dgħajjes. Ċerti kontrolli perjodiċi fis-settur tat-trasport bit-triq, dak ferrovjarju, dak tan-navigazzjoni fuq passaġġi tal-ilma interni u dak tat-trasport marittimu ser jiġu posposti temporanjament ukoll, billi jistgħu ma jkunux fattibbli fiċ-ċirkostanzi attwali. It-test iqis il-fatt li, minħabba d-differenzi fl-imxija tal-pandemija madwar l-Ewropa, xi stati membri jistgħu jkomplu jagħtu liċenzji jew ċertifikati speċifiċi, filwaqt li oħrajn isibuha diffiċli jew impossibbli li jagħmlu dan. Madankollu, anke jekk pajjiż ikompli joħroġ il-liċenzji huwa stess, ikollu bżonn jaċċetta liċenzji li joriġinaw fi stat membru ieħor li jkun uża l-possibbiltà li jestendi l-validità tagħhom. Dan ser jgħin biex jiġi żgurat li s-suq intern jaħdem bla xkiel u li jkomplu l-attivitajiet transkonfinali. L- emenda għar-regolament dwar is-servizzi portwarji ser tagħti kontribut għas-sostenibbiltà finanzjarja tal-operaturi tal-bastimenti fil-kuntest tal-pandemija billi tagħti flessibbiltà għar-regola eżistenti li tesiġi li l-istati membri jiżguraw li tiġi imposta tariffa tal-infrastruttura tal-port. L-emenda ser tagħti lill-portijiet il-possibbiltà li jneħħu, jissospendu, inaqqsu jew jiddifferixxu t-tariffi għall-utenti tal-portijiet dovuti bejn l-1 ta' Marzu 2020 u l-31 ta' Ottubru 2020. Il-vot tal-Kunsill dwar iż-żewġ regolamenti ttieħed bl-użu ta' proċedura bil-miktub, li ġiet konkluża llum. Il-Parlament Ewropew ivvota fil-15 ta' Mejju 2020. Iż-żewġ atti legali ser jidħlu fis-seħħ fil-jum ta' wara l-pubblikazzjoni tagħhom fil-Ġurnal Uffiċjali tal-UE, li hi mistennija li sseħħ il-ġimgħa d-dieħla. Il-proċess leġislattiv għadu għaddej għaż-żewġ proposti l-oħra fil-pakkett ta' emerġenza għat-trasport ippreżentat mill-Kummissjoni fid-29 ta' April 2020, li jikkonċernaw l-avjazzjoni u r-raba' pakkett ferrovjarju. Regolament li jistabbilixxi miżuri speċifiċi u temporanji fid-dawl tat-tifqigħa tal-COVID-19 rigward it-tiġdid jew l-estenzjoni ta' ċerti ċertifikati, liċenzji u awtorizzazzjonijiet u l-posponiment ta' ċerti kontrolli u taħriġ perjodiċi f'ċerti oqsma tal-leġislazzjoni dwar it-trasport - test sħiħ Regolament li jemenda r-Regolament (UE) 2017/352, sabiex jippermetti lill-korp ta' ġestjoni ta' port jew l-awtorità kompetenti jipprovdu flessibbiltà fir-rigward tal-impożizzjoni tat-tariffi tal-infrastruttura portwarja fil-kuntest tat-tifqigħa tal-COVID-19 - test sħiħ It-tifqigħa tal-coronavirus COVID-19 u r-rispons tal-UE (informazzjoni ġenerali) Ivvjaġġar u trasport waqt il-pandemija tal-coronavirus